钦定古今图书集成/理学汇编/字学典/第064卷 > 孝昌公许君墓碑
## 钦定古今图书集成/理学汇编/字学典/第064卷 > 孝昌公许君墓碑

按《麈史》：安陆之东三十里，乃唐许氏之茔域，俗谓之
“相公林。”旧有《孝昌公碑》，高六七尺，阔三尺馀，白石也。
村民辄异之，或遇水旱则就祷焉。治平中，县令张墩
言于太守周君燮，且以为玉碑，辇而视之，非玉也。栖
乡校之南庑。已而有欲用者，方磨去十馀字，会郑獬
以内相还里卜葬，遽止之，得不尽灭其文字。后余游
宦归，见其碑悉为人磨治，惟其额大书《大唐孝昌公
许君墓碑》九字，甚恨，无墨本以藏。朱又叔乃出一本
遗余。所存者序四百字，铭二百六十八字，有曰：公以
仪凤三年正月日薨于汾州之官舍。按《唐书》，许绍，唐
初为峡州刺史，封安陆郡公，以破萧铣功擢其子智
仁为温州刺史。智仁初以勋封孝昌县公，绍卒，继守
夷陵，终凉州都督。用是考之，此碑乃智仁之《墓碑》也。